Document ID: /roh_data/filtered/fineweb-2-filterrobots_roh.jsonl.gz/28553

A Berna è la Chasa federala sanada vegnida surdada uffizialmain a ses utilisaders. Ils schefs dals departaments d'economia e defensiun, Johann Schneider-Ammann e Guy Parmelin han cumenzà oz lur lavur en l'ala renovada da la Chasa federala.
La sanaziun da la part ost aveva cumenzà il settember 2012 ed ha custà 70 milliuns francs, communitgescha la Confederaziun. Tranter auter èsi vegnì construì in ulteriura auzada en il sutterren. Il project è stà la part finala da la sanaziun da l'entira Chasa federala ch'ha cuzzà 10 onns.